Namangan xalqaro aeroportida qalin tuman tufayli ko‘rinish pasayib ketishi (50 m) reyslarni qabul qilish va jo‘natishini cheklab qo‘ydi. Shu sababli, ikkita reys muqobil aerodromlarga jo‘natildi. Foto: Uzbekistan Airports Uzbekistan Airports xabariga ko‘ra, noqulay ob-havo sharoiti tufayli Uzbekistan Airways aviakompaniyasining Ufa-Namangan yo‘nalishi bo‘yicha HY9958 reysi mahalliy vaqt bilan soat 07:15 da Toshkent aeroportiga qo‘ndi. Shuningdek, Jazeera Airways aviakompaniyasining J9645 reysi (Quvayt — Namangan) ham poytaxt aeroportiga yo‘naltirilgan. Ko‘rinishning pastligi Red Wings WZ1127 (Yekaterinburg-Namangan) reysi kutish zonasiga yuborilishiga sabab bo‘ldi. Samolyot mahalliy vaqt bilan soat 07:30 da belgilangan aeroportga qo‘nishi kerak edi. Uzbekistan Airways aviakompaniyasining HY9825 (Namangan-Sochi) va HY9823 (Namangan-Ufa), shuningdek, Flydubai FZ781 (Dubay-Namangan) reyslari Namangan xalqaro aeroportida ob-havo yaxshilanguniga qadar kechiktirilgan.